Σύμφωνα με τις καταγγελίες, η εργαζόμενη απολύθηκε από την επιχείρηση με τη δικαιολογία πως δεν μπορεί να ανταπεξέλθει στα καθήκοντά της λογω εγκυμοσύνης. Η ίδια, μέλος του Σωματείου Ιδιωτικών Υπαλλήλων νομού Χανίων, προσέφυγε στη δικαιοσύνη για να διεκδικήσει το δικαίωμά της στην εργασία, βλέποντας το δικαστήριο να εγκρίνει την απόλυση και να τάσσεται στο πλευρό της εργοδοσίας.



Υπενθυμίζεται πως μόλις τον περασμένο Φεβρουάριο, το Δικαστήριο της Ευρωπαϊκής Ένωσης προχώρησε σε μία πρωτοφανή απόφαση-σταθμό, ανοίγοντας τον δρόμο σε απολύσεις εγκύων εργαζομένων γυναικών στο πλαίσιο γενικών περικοπών και ομαδικών απολύσεων.



Σύμφωνα με την απόφαση, είναι αρκετό για τον εργοδότη να γνωστοποιήσει στην έγκυο εργαζόμενη τους λόγους που δικαιολογούν την απόλυσή της για να την πραγματοποιήσει, καθώς και τα αντικειμενικά κριτήρια που καθορίστηκαν για την επιλογή όσων θα απολυθούν. Σημειώνεται, ωστόσο, πως η απόφαση αυτή ελήφθη στο πλαίσιο της νομιμοποίησης ομαδικών απολύσεων.

Την απόλυση εγκύου στα Χανιά καταγγέλλει σε ανακοίνωση του το Σωματείο Ιδιωτικών Υπαλλήλων νομού Χανίων. Αναλυτικά η ανακοίνωση αναφέρει:



«Το σωματείο Ιδιωτικών υπαλλήλων νομού Χανίων καταδικάζει την απόλυση της συναδέλφου και μέλος του σωματείου μας Κ.Σ.. Η εργοδοσία με πρόφαση ότι η εργαζόμενη δεν μπορεί να ανταπεξέλθει στα καθήκοντα της λόγω εγκυμοσύνης, την απέλυσε. Η ίδια δεν έσκυψε το κεφάλι και διεκδίκησε το δικαίωμά της για δουλειά .Η απόφαση του δικαστηρίου ήταν υπέρ της εργοδοσίας.

Για τους εργοδότες η προστασία της μητρότητας είναι κόστος και για αυτό η ΕΕ και οι κυβερνήσεις των κρατών – μελών της ,και οι δικαστές που εξυπηρετούν αυτά τα συμφέροντα, συστηματικά παίρνουν μέτρα κατά των εργαζομένων και κατά των λαών γενικότερα.

Αυτό φαίνεται και με την τελευταία απαράδεκτη απόφαση του δικαστηρίου της ευρωπαϊκής ένωσης σε βάρος των εγκύων εργαζόμενων γυναικών, καθώς «νομιμοποιεί» την απόλυσή τους από επιχειρήσεις που υλοποιούν πρόγραμμα ομαδικών απολύσεων.



Καλούμε τους εργαζόμενους να καταδικάσουν την εργοδοτική αυθαιρεσία με κάθε μορφή.



Καλούμε τις συνδικαλιστικές οργανώσεις άμεσα να καταγγείλουν την απαράδεκτη αυτή εξέλιξη. Να παρθούν πρωτοβουλίες ενημέρωσης των νέων εργαζομένων και μαζικά να απαιτήσουμε την προστασία των εγκύων, των νέων μητέρων. Καμία απόλυση εγκύου, με καμία δικαιολόγηση.

Η κατοχύρωση των δικαιωμάτων των εργαζομένων, η προστασία των εγκύων, των νέων μητέρων, είναι ζήτημα πρώτης γραμμής για τα συνδικάτα, που πρέπει να επιβληθεί και μέσω Συλλογικών Συμβάσεων.

Με οργάνωση στα σωματεία μας να διεκδικήσουμε Συλλογική Σύμβαση Εργασίας με βάση τις δικές μας σύγχρονες ανάγκες. Για δουλειά με δικαιώματα και ζωή με αξιοπρέπεια.

Σταματάμε πια να είμαστε μόνοι στην επίθεση εργοδοσίας – κυβέρνησης! Γινόμαστε μέλη του σωματείου μας. Δίνουμε το χέρι στον συνάδελφο μας! Ερχόμαστε να συζητήσουμε τι θα κάνουμε για να ανακτήσουμε τις απώλειες του προηγούμενου διαστήματος, πως θα οργανώσουμε την αντεπίθεση για νέες κατακτήσεις!

Απαιτούμε την ανάκληση της απόλυσης

Διεκδικούμε:

• Υπογραφή Συλλογικών Συμβάσεων με βάση τις ανάγκες των εργαζομένων. Μόνιμη και σταθερή δουλειά για όλους.

• Καμία απόλυση εγκύου, με καμία δικαιολόγηση.

• Κατάργηση της μερικής απασχόλησης και του ωρομίσθιου, των συμβάσεων ορισμένου χρόνου και όλων των ελαστικών μορφών εργασίας και μετατροπής τους σε 8ωρες συμβάσεις αορίστου χρόνου.

• Νομοθετική κατοχύρωση της Κυριακής Αργίας. Να καταργηθούν όλοι οι νόμοι και οι διατάξεις που απελευθερώνουν το ωράριο.

• Πρόσληψη μόνιμου προσωπικού και πλήρους απασχόλησης για να σταματήσει η εντατικοποίηση.

• Να σταματήσει η τρομοκρατία στους χώρους δουλειάς από την εργοδοσία.

• Αποκλειστικά Δημόσια, Κοινωνική Ασφάλιση. Κατάργηση όλων των αντιασφαλιστικών νόμων»

«Ήταν έγκυος και την απέλυσαν»



Την άμεση ανάκληση της απόλυσης εγκύου από επιχείρηση των Χανίων ζητά η συλλογικότητα Attack Χανιά, που επαναφέρει στην ανακοίνωσή της ακόμα μία αντίστοιχη απόλυση εγκύου εργαζόμενης που έχασε την εργασία της το τελευταίο διάστημα για τους ίδιους λόγους.



Αναλυτικά η ανακοίνωση αναφέρει «ήταν έγκυος και την απέλυσαν, προσέφυγε στην αστική δικαιοσύνη και οι δικαστές υπερασπίστηκαν την εργοδοσία! Δεν είναι κάποιο σενάριο, αλλά η σκληρή πραγματικότητα με την οποία ήρθε αντιμέτωπη το τελευταίο διάστημα εργαζόμενη σε οίκο ευγηρίας στα Χανιά. Η εργοδοσία προέβη πριν μήνες σε αυτή την απόλυση, ισχυριζόμενη ότι δεν μπορεί η γυναίκα να ανταπεξέλθει στα καθήκοντά της λόγω εγκυμοσύνης, με την ίδια να προσπαθεί να βρει το δίκιο της, αλλά με το δικαστήριο να τάσσεται τελικά εναντίον της! Γιατί για τους φραγκάτους και το σύστημά τους, αν είσαι έγκυος ή μητέρα, δεν τους φέρνεις όσο χρήμα θέλουν…



Καταγγέλουμε απερίφραστα την εργοδοσία που αποφάσισε την απόλυση της εργαζομένης, καθώς και τη δικαστική απόφαση που τάσσεται ενάντια στο δικαίωμά της στην εργασία!



Το περιστατικό αυτό είναι ένα από τα χιλιάδες φαινόμενα εργοδοτικής αυθαιρεσίας, με τις γυναίκες εργαζόμενες να βρίσκονται συχνά στο στόχαστρο. Πρόσφατη είναι και άλλη απόλυση εγκύου, από την εταιρία VresNet, με τον εργοδότη να μηνύει μέλη του σωματείου της που την υπερασπίστηκαν, αλλά και καθηγητές, μέλη του ΔΣ της Α’ΕΛΜΕ Θεσσαλονίκης, επειδή υπέγραψαν ψήφισμα αλληλεγγύης!



Η βίαιη προσαρμογή των εργαζομένων στο καθεστώς της τρομοκρατίας, της ατομικότητας, της εξουθενωτικής πολύωρης δουλειάς με ελάχιστες αμοιβές, των ομαδικών απολύσεων, της επισφάλειας, μαζί με την ποινικοποίηση του συνδικαλισμού και της εργατικής αλληλεγγύης, βρίσκεται σε πρώτο πλάνο για την ΕΕ και τις κυβερνήσεις της. Δεν είναι τυχαία, πέρα των άλλων μέτρων, η πρόσφατη απόφαση του ευρωπαϊκού δικαστηρίου που νομιμοποιεί ακόμη και τις απολύσεις εγκύων! Θέλουν αναλώσιμο εργατικό δυναμικό, πλήρως αποδοτικό και υπάκουο που θα τους αποφέρει το μέγιστο δυνατό κέρδος.



Γελιούνται αν νομίζουν πως θα τους αφήνουμε να μας τρομοκρατούν και να μας εκβιάζουν! Κάθε νέος και νέα που δίνει τη μάχη να βρει μια δουλειά για να επιβιώσει, έχει τη δυνατότητα και πρέπει να αντιδράσει και να παλέψει ενάντια σε κάθε μορφή εργοδοτικής αυθαιρεσίας, μέσα από το σωματείο του ή τις εργατικές συλλογικότητες που παλεύουν για τα συμφέροντα των εργαζομένων, ενάντια στα συμφέροντα της εργοδοσίας και τους νόμους της αγοράς. Πόσο μάλλον οι γυναίκες, μητέρες και μη, που υφίστανται επιπλέον καταπίεση λόγω φύλου και στους χώρους δουλειάς, χρειάζεται να μπουν θαρρετά στον αγώνα. Ενάντια στην επίθεση στους εργαζομένους, θα δώσουμε τη μάχη για μόνιμη και σταθερή δουλειά για όλους, πλήρη δικαιώματα, ασφαλείς συνθήκες εργασίας, υπογραφή συλλογικών συμβάσεων με βάση τις ανάγκες μας!»

«Απαράδεκτη απόφαση του δικαστηρίου της ΕΕ»



Ο Σύλλογος Γυναικών Χανίων, μέλος της ΟΓΕ, της Ομοσπονδίας Γυναικών Ελλάδας, καταγγέλλει επίσης το νέο κρούσμα δικαίωσης απόλυσης εγκύου και ζητά την άμεση ανάκλησή της.

